*****

ΚΑΝΟΝΙΣΜΟΣ (ΕΟΚ) αριθ. 1116/81 ΤΟΥ ΣΥΜΒΟΥΛΙΟΥ

της 28ης Απριλίου 1981

περί τροποποιήσεως του κανονισμού (ΕΟΚ) αριθ. 2511/69 όσον αφορά τα λεμόνια και του κανονισμού (ΕΟΚ) αριθ. 1035/72 όσον αφορά τα λεμόνια και τις προληπτικές αποσύρσεις για τα μήλα και τα αχλάδια

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επι- τροπής (3),

Εκτιμώντας:

ότι το άρθρο 6 του κανονισμού (ΕΟΚ) αριθ. 2511/69 του Συμβουλίου της 9ης Δεκεμβρίου 1969 περί ειδικών μέτρων για τη βελτίωση της παραγωγής και της εμπορίας στον τομέα των κοινοτικών εσπεριδοειδών (4), όπως τροποποιήθηκε τελευταία από τον κανονισμό (ΕΟΚ) αριθ. 1367/80 (5), επέκτεινε μέχρι το τέλος της περιόδου εμπορίας 1980/81 το ευεργέτημα της χρηματικής αντισταθμίσεως για την εμπορία των λεμονιών·

ότι τα μέτρα αυτά έχουν ευνοήσει την εμπορία προϊόντων καλυτέρας ποιότητος· ότι μια τέτοια εξέλιξη αξίζει να συνεχισθεί με τη διατήρηση αυτών των μέτρων για την επομένη περίοδο· ότι, κατά συνέπεια, δεν πρέπει να ληφθούν υπόψη, κατά τον υπολογισμό της τιμής αναγωγής για τα λεμόνια, τα έξοδα μεταφοράς που ορίζονται στο άρθρο 23 του κανονισμού (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως αγοράς στον τομέα των οπωροκηπευτικών (6), όπως τροποποιήθηκε τελευταία από τον κανονισμό (ΕΟΚ) αριθ. 1367/80·

ότι το άρθρο 15α του κανονισμού (ΕΟΚ) αριθ. 1035/72 προβλέπει ότι είναι δυνατόν να επιτρέπονται προληπτικές αποσύρσεις για τα μήλα και τα αχλάδια, εφ' οσον η κατάσταση της αγοράς ενέχει κίνδυνο καταρρεύσεως, και σημαντικών αποσύρσεων εφ' οσον οι τιμές στην παραγωγή πέφτουν κάτω από ένα ορισμένο επίπεδο· ότι η αποκτηθείσα πείρα κατά τη διάρκεια των δύο τελευταίων περιόδων εμπορίας αποδεικνύει ότι, για να καταστούν αποτελεσματικότερες οι ενέργειες αυτές των προληπτικών αποσύρσεων, πρέπει να προβλεφθεί πως η εφαρμογή τους θα αποφασίζεται μόνο κατόπιν εξετάσεως της καταστάσεως της αγοράς,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 6 δεύτερο εδάφιο του κανονισμού (ΕΟΚ) αριθ. 2511/69, η ημερομηνία «1 Ιουνίου 1981» αντικαθίσταται από την ημερομηνία «1 Ιουνίου 1982».

Άρθρο 2

Στο άρθρο 15α του κανονισμού (ΕΟΚ) αριθ. 1035/72, η παράγραφος 1 αντικαθίσταται από το ακόλουθο κείμενο:

«1. Όσον αφορά τα μήλα και τα αχλάδια, αν η εξέταση της καταστάσεως της αγοράς, και ιδίως ο όγκος της παραγωγής και το επίπεδο τιμών, αποκαλύπτει τον κίνδυνο καταρρεύσεως της αγοράς και σημαντικών αποσύρσεων του ή των εν λόγω προϊόντων, δύναται να αποφασισθεί, σύμφωνα με τη διαδικασία που προβλέπεται στο άρθρο 33, ότι τα Κράτη μέλη δύνανται να επιτρέπουν στις οργανώσεις παραγωγών να αποσύρουν, κατά τη διάρκεια των πρώτων μηνών της περιόδου εμπορίας, ένα μέρος από τα προϊόντα που ανταποκρίνονται στις κατώτερες προδιαγραφές των εφαρμοζομένων κανόνων ποιότητος.

Εφ' οσον μία οργάνωση παραγωγών κάνει χρήση της αδείας αυτής, χορηγεί στους παραγωγούς-μέλη αποζημίωση για τις ποσότητες των προϊόντων που αποσύρονται, υπολογιζόμενη σε συνάρτηση με την τιμή αποσύρσεως που αναφέρεται στο άρθρο 15».

Άρθρο 3

Στο άρθρο 23 παράγραφος 2 πρώτο εδάφιο περίπτωση πρώτη του κανονισμού (ΕΟΚ) αριθ. 1035/72, η ημερομηνία «31 Μαΐου 1981» αντικαθίσταται από την ημερομηνία «31 Μαΐου 1982».

Άρθρο 4

Ο παρών κανονισμός αρχίζει να ισχύει από της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουνίου 1981.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στο Λουξεμβούργο, στις 28 Απριλίου 1981.

Για το Συμβούλιο

Ο Πρόεδρος

J. de KONING

(1) ΕΕ αριθ. C 75 της 3. 4. 1981, σ. 36.

(2) ΕΕ αριθ. C 90 της 21. 4. 1981, σ. 101.

(3) Γνώμη που διατυπώθηκε στις 25/26 Μαρτίου 1981 (δεν έχει δημοσιευθεί ακόμη στην Επίσημη Εφημερίδα).

(4) ΕΕ αριθ. L 318 της 18. 12. 1969, σ. 1.

(5) ΕΕ αριθ. L 140 της 3. 6. 1980, σ. 24.

(6) ΕΕ αριθ. L 118 της 20. 5. 1972, σ. 1.